Robert Roth

Robert Roth (* 28. október 1972, Bratislava) je slovenský herec a dabér.

 Životopis 
Začínal v Detskej rozhlasovej dramatickej družine. Vyštudoval na konzervatóriu v Bratislave hudobno – dramatický odbor.

Hercom Činohry Slovenského národného divadla je od roku 2000. V tom istom roku bol nominovaný na DOSKY 2000 za rolu Ariela v Shakespearovej Búrke. V SND hral aj v ďalších dvoch Shakespearových hrách - Antonius a Kleopatra, Trojkráľový večer alebo čo len chcete (šašo Feste), na Bratislavskom hrade zase v Kupcovi benátskom (Gratiano). Stvárnil Jarryho Tatka Ubu, za ktorého získal v Česku cenu za herecký výkon, Arthura v Mrožekovom Tangu, za Šabrina v adaptácií Dostojevského próz (Cudzia žena a muž pod posteľou) získal nomináciu na DOSKY 2006. V roku 2008 ziskal DOSKY za postavu Hamleta v rovnomennej inscenácii SND. Cena Nadácie Tatra Banky za umenie 2008. Predstavenie Činohry SND Hollyroth získalo 2 ocenenia (Špeciálna Cena poroty a Cena študentskej poroty) na festivale Nová dráma 2010. Ten istý titul získal cenu DOSKY 2010 za najlepší mužský herecký výkon. Incenácia si odniesla aj DOSKU 2010 ako najlepšia inscenácia sezóny 2009/2010.

Získal ocenenie Krištáľové krídlo v kategórii Divadlo a audiovizuálne umenie 2010.

Hráva aj v projektoch mimo domovského divadla- v Gogoľových Hráčoch či Shepardovej hre Posadnutí láskou (Bratislavské mestské divadlo, Divadlo a.h.a). Hral vo filme Vladimíra Morávka Hrubeš a Mareš sú kamaráti do dažďa.

Spolupracuje s rozhlasom - hra Baudolino, Pán prsteňov (Rádio Slovensko). Načítal román Michala Hvoreckého Eskorta, ktorý je prvou slovenskou audioknihou vo formáte MP3. Trvá takmer 9 hodín.

Dňa 26. marca 2018 mu vyšiel debutový album s názvom Klamanie telom. 11 piesní v šansónovom duchu nadväzuje na tradíciu Deža Ursinyho a Jara Filipa, avšak s osobitou poetikou Marcela Buntaja a Mariána Hečka, ktorí sú väčšinovými tvorcami piesní. Rothova nespútaná energia sa v skladbách nepresadzuje, naopak, na platni ho objavíte s kultivovaným prejavom. Aranžmány, postavené na akustických nástrojoch, a nápadité vokály sa na chvíľu stali zázemím, v ktorom sa naplno rozvíja Rothove zatiaľ neobjavené muzikantské alter ego. Jeho hlas sme mohli počuť v reklamách na denník SME, Citroen či na Rádio Anténa Rock.

 Rodina 
 dcéra: Sara (* 28. apríl 2009)
 manželka: Monika Potokárová (od 2019, do 2019)

 Angažmán 
 Divadlo Jána Palárika v Trnave (1993)
 Divadlo Nová scéna v Bratislave (1993–1996)
 Bábkové divadlo v Žiline (1996–1997)
 Činohra Slovenského národného divadla (od 3. mája 2000)

 Diskografia 
 2008 - Klamanie telom, Azyl Music
 2008 - Veľkí herci spievajú malým deťom 2, Enigma

 Dabing    
 Pánu učiteľovi z lásky (Christopher Roberts)
 Dallas (Mickey Trotter)
 Leví kráľ (Simba)
 seriál Anna (Patrik Bach)
 Armageddon (A.J. Frost)
 Dráčik (1975) (Dráčik)
 Teta (Pehavý Max)
 David Nolande (David Nolande)
 Jánošík. Pravdivá história (Jánošík)
 Juwanna vie hrať (Juwanna)
 Rádio Rock, Anténa Rock (staničný hlas)

 Diskografia, kompilácie (výber)
 2008 - Veľkí herci spievajú malým deťom 2 - Kniha s CD - Enigma, ISBN 978-80-969830-1-8, Texty: Peter Konečný - Alena Michalidesová - Oľga Záblacká - Svetozár Sprušanský, Hudba: Sisa Michalidesová, (na CD spievajú: Stano Dančiak, Marián Labuda, Marián Geišberg, Martin Huba, Monika Hilmerová, Robert Roth, Petra Polnišová, Ladislav Kerata, Oľga Belešová, Alexander Bárta, Ivo Gogál a Gabriela Dzuríková)

 Referencie 

 Iné projekty 

 Externé odkazy 



 Robert Roth na FDb.cz
 Robert Roth na Osobnosti.sk

Kategória:Slovenskí divadelní herci
Kategória:Slovenskí dabingoví herci
Kategória:Slovenskí rozhlasoví herci
Kategória:Držitelia Slnka v sieti
Kategória:Držitelia ceny Igric
Kategória:Držitelia Krištáľového krídla
Kategória:Osobnosti z Bratislavy